## La Generalitat gestiona el reciclatge de més de 30.000 pneumàtics arreplegats després de les riuades per a evitar el seu abocament i garantir un tractament adequat

*** Esta actuació s’emmarca en el pla de gestió de residus de la Generalitat per a fer front a les conseqüències ambientals de les riuades**

La Conselleria de Medi Ambient, Infraestructures i Territori, en col·laboració amb els Sistemes Col·lectius de Responsabilitat Ampliada del Productor (SCRAP) especialitzats, ha gestionat el reciclatge de més de 30.000 pneumàtics recuperats d’entre els residus generats per les inundacions de la passada tardor, amb l’objectiu d’evitar el seu abocament i facilitar la seua reutilització en condicions segures i amb un tractament adequat.

El director general de Qualitat i Educació Ambiental, Jorge Blanco, ha assenyalat que els pneumàtics usats, “si no es gestionen de manera apropiada, representen un problema ambiental i, per això, estem duent a terme una separació prèvia d’estos en els punts de transferència habilitats per a gestionar els residus de la dana, la qual cosa està permetent la correcta gestió dels pneumàtics recuperats”.

Per a garantir el seu adequat tractament i reciclatge, el director general ha destacat la bona predisposició i la bona faena dels Sistemes Col·lectius de Responsabilitat Ampliada del Productor (SCRAP), Tractament de Pneumàtics Usats (TPU) i Sistema Col·lectiu de Gestió de Pneumàtics Fora d’Ús (SIGNUS), “que, conscients de l’extraordinària situació generada per les inundacions, estan participant activament en la gestió i el tractament dels pneumàtics usats des del primer moment”, ha indicat el director general.

Jorge Blanco ha volgut agrair a estes entitats especialitzades el treball extra que han realitzat, ja que ha recordat que van ser desenes de milers de cotxes els que van vore’s afectats per les riuades. “La col·laboració per a gestionar components com els pneumàtics era imprescindible i, gràcies a la col·laboració publicoprivada, podrem donar-los una segona vida”, ha remarcat Blanco.

Per la seua banda, el director general de SIGNUS, Carlos Prieto, ha volgut subratllar “el compromís de l’entitat per a col·laborar en la solució del problema generat per tots estos pneumàtics al final de la seua vida útil, tant en el pla social com l’ambiental, per a garantir-los un adequat tractament”.

Des de TPU, el seu director operatiu, Javier de Jesús Landesa, ha expressat que “TPU està especialment sensibilitzat amb les conseqüències d’esta catàstrofe natural. Per això, des del primer moment, hem oferit tota la nostra col·laboració i recursos tècnics per a facilitar una gestió eficient i segura d’estos pneumàtics”.

**Pla de xoc**

Cal recordar que les inundacions van produir més de 800.000 tones de residus, l’equivalent als residus urbans de tot un any en la Comunitat Valenciana o l’11 % del total anual generat a Espanya. Per a abordar esta situació, “la Conselleria va posar en marxa un pla de xoc per a retirar els residus de les zones urbanes, traslladar-los als punts de transferència habilitats i reduir el seu impacte ambiental i sanitari en un pla dotat amb quasi 180 milions d’euros”, ha assenyalat Blanco.

En estos punts es du a terme un procés de classificació i separació dels residus, en què els pneumàtics, al costat d’altres elements com ara matalassos, bombones de butà, ferralla o terra, tindran un tractament específic. En el cas de la terra arreplegada, per exemple, se sotmet a un procés d’anàlisi per a confirmar que està lliure de contaminant, i, en funció de les seues característiques, pot destinar-se a restaurar pedreres, cobrir abocadors o, fins i tot, utilitzar-se en usos agrícoles o en la construcció, amb la qual cosa es reduïx la quantitat de material que es deposita en abocador.

Dins del pla de gestió de residus de la Generalitat, també s’ha posat en marxa un servici específic de vigilància i control ambiental en els emplaçaments a on s’acumulen temporalment els residus i llots, amb actuacions com ara mostrejos, anàlisis, prospeccions i sondejos del sòl i aigües subterrànies, per a descartar possibles afeccions derivades d’estos apilaments.

Fecha: 03/07/2025